**Konstatime dhe gjetje paraprake nga Raportuesi i Posaçëm i Kombeve të Bashkuara për lirinë e shrehjes ose besimit gjatë vizitës së tij në Shqipëri (8-17 maj 2017)**

Tiranë (17 maj 2017) – E kam realizuar vizitën time të parë si Raportues i Posaçëm i OKB-së për lirinë e fesë ose besimit në Republikën e Shqipërisë nga data 8 deri më 17 maj, me ftesë të Qeverisë së Shqipërisë. Gjatë vizitës u takova me bashkëbisedues të shumtë, përfshirë agjencitë qeveritare, palët e interesuara nga shoqëria civile, duke filluar nga kleri dhe udhëheqësit e tjerë fetarë, deri tek grupet e organizatave jofitimprurëse, aktivistë dhe mbrojtës të të drejtave të njeriut, figura politike, akademikë dhe anëtarë të Ekipit të Zyrës së Kombeve të Bashkuara në Shqipëri. Takimet u zhvilluan në Tiranë dhe në qytete të tjera anembanë vendit, përfshirë Korçën, Shkodrën, Kavajën dhe Gjirokastrën.

Kjo vizitë nuk do të kishte qenë e mundur pa bashkëpunimin e Qeverisë së Shqipërisë dhe Ministrisë së Jashtme, të cilave dua t’u shpreh falënderimet e mia të përzemërta. Bashkëpunimi me to si para dhe gjatë vizitës ishte i rëndësishëm për suksesin e saj dhe pres me padurim të vazhdoj të punoj me ta për çështje që kanë të bëjnë me mandatin tim në vitet e ardhshme. I jam jashtëzakonisht mirënjohës për mbështetjen e ofruar edhe Ekipit të Zyrës së Kombeve të Bashkuara këtu në Tiranë. Ekipi na ndihmoi si mua edhe kolegen time të Zyrës së Komisionerit të Lartë për të Drejtat e Njeriut për të organizuar takimet me palët e interesuara. E vlerësoj fort mikpritjen dhe ekspertizën e tij. E fundit, por jo më pak e rëndësishmja, dëshiroj të falënderoj shumë individë, të cilët ishin të gatshëm të ndanin përvojat e tyre unike, praktikat e suksesshme dhe sfidat e tyre me ne gjatë vizitës. Ndërveprimet e tyre me mua ishin të frytshme dhe konstruktive dhe largohem nga Tirana me një ndjenjë të thellë shprese se, pavarësisht sfidave të shumta që e kufizojnë, pengojnë ose dëmtojnë lirinë e fesë ose besimit në mbarë globin sot, pluralizmi fetar dhe harmonia ndërfetare mund dhe *luan* rol integral në ruajtjen e të drejtave themelore në Shqipëri dhe në vende të tjera.

Para se të flas më tepër për përmbajtjen e vizitës sime dhe çështjet e trajtuara gjatë saj, dëshiroj të theksoj se panorama që po ju paraqes sot mbështetet tek *gjetjet paraprake*. Këto gjetje, të cilat paraqiten në trajtën e një deklarate për shtyp sot, do të elaborohen më tej në një raport përfundimtar që do të prezantohet gjatë sesionit të 37-të të Këshillit të Kombeve të Bashkuara për të Drejtat e Njeriut në mars të vitit 2018. Për këtë arsye do të vazhdoj të angazhohem dhe të punoj me qeverinë dhe palët e tjera të interesit në muajt e ardhshëm për të siguruar që raporti përfundimtar të jetë një vlerësim gjithëpërfshirës, ​​i balancuar, i saktë dhe konstruktiv i situatës aktuale të lirisë së fesë ose besimit në Shqipëri sot. Padyshim, ky vlerësim do të përqëndrohet tek aspektet unike dhe pozitive të përvojës shqiptare në lidhje me lirinë e fesë, pluralizmin dhe harmoninë ndërfetare, në përpjekje për të ndarë praktikat më të mira të vendit me komunitetin ndërkombëtar, por do të trajtojë po ashtu dhe disa prej sfidave me të cilat përballet Shqipëria për të siguruar realizimin dhe qëndrueshmërinë e lirisë së fesë ose besimit.

**I. Sfondi i përgjithshëm: eksperienca unike e Shqipërisë**

Organizimi unik për mbrojtjen e lirisë së fesë ose besimit në Shqipëri kuptohet më mirë, ashtu siç ndodh dhe me çdo vend tjetër, duke iu referuar kontekstit historik, kombëtar dhe gjeopolitik të vendit. Shqipëria sot është një demokraci funksionale. Në qershor të vitit 2014 asaj iu dha statusi i vendit kandidatit për në BE. Vendi po kalon reforma të mëtejshme demokratike me synimin përfundimtar anëtarësimin në BE. Shqipëria po bën përparim përsa i përket trajtimit të të pesta prioriteteve kryesore të identifikuara nga Komisioni i BE-së, si një tërësi reformash të nevojshme për të përparuar në rrugën e integrimit në BE. Pesë fushat përfshijnë luftën kundër korrupsionit, luftën kundër krimit të organizuar, forcimin e gjyqësorit, përmirësimin e administratës publike, dhe avancimin e të drejtave të njeriut.

Shumë bashkëbisedues na theksuan se trashëgimia e epokës komuniste ka ndikim mbi situatën aktuale të lirisë së besimit fetar, veçanërisht vuajtjet e përbashkëta të të gjitha komuniteteve fetare nën regjimin ateist militant në epokën komuniste, veçanërisht që prej vitit 1967. Për më tepër, çështjet e pazgjidhura në lidhje me konfiskimin dhe përvetësimin me forcë të pronave që u përkasin komuniteteve fetare janë ndër shqetësimet kryesore të përbashkëta të komuniteteve fetare tradicionale. Po ashtu, shumë zyrtarë folën për alergjinë që kanë ndaj çdo ndërhyrjeje politike, edhe nëse konsiderohet proporcionale dhe e nevojshme, pasi ato mund të kujtojnë brutalizmin e përjetuar nën regjimin e Hoxhës.

Shqipëria është shtet laik, pa një fe zyrtare dhe me një peisazh pluralist fetar. Sipas censusit të vitit 2011, i mbështetur në statistikat e vetëdeklaruara, 57 përqind e popullsisë janë suni muslimanë, 10 përqind janë katolikë, 7 përqind janë ortodoksë, dhe 8-9 përqind u përkasin feve të tjera (përfshirë Bektashizmin, një rend Sufi, selia kryesore e të cilit gjendet në Shqipëri) ndërsa 14 përqind ose nuk janë shprehur, ose nuk kanë dhënë një deklaratë rreth përkatësisë së tyre fetare. Megjithatë, duhet të theksohet se shumë shqiptarë raportohet të jenë skeptikë rreth rezultateve të censusit për arsye të ndryshme.

Në vend njihen ligjërisht pesë “komunitete fetare”, të cilat kanë nënshkruar një marrëveshje me shtetin. Ato përfaqësojnë “grupet tradicionale fetare”, ku përfshihen muslimanët (të organizuar nën “Komunitetin Musliman të Shqipërisë”, të cilët janë përgjithësisht suni dhe ndjekës të shkollës së jurisprudencës Hanafi, ose *fiqh*), katolikët romakë, të krishterët ortodoksë (të organizuar nën Kishën Autoqefale Ortodokse të Shqipërisë) dhe bektashinjtë (të organizuar nën Kryegjyshatën Botërore Bektashiane). Edhe një grup i pestë, evangjelistët protestantë (të organizuar nën Vllazërinë Ungjillore të Shqipërisë) arritën po ashtu të merrnin statusin e “komunitetit fetar” në vitin 2011. Ndërkohë që në vend janë të pranishme dhe grupe të tjera fetare pakicash dhe ndërsa këto grupe gëzojnë të drejtën e lirisë së fesë ose besimit, ato nuk njihen zyrtarisht si “kominutete fetare” nga shteti dhe, për pasojë, janë të organizuara në bazë të ligjit për OJQ-të.

Ndër arritjet kryesore të Shqipërisë për mbrojtjen e lirisë së fesë ose besimit është thuajse një tjetërsim i plotë i politikave të ndjekura gjatë epokës komuniste dhe krijimi i besimit të përgjithshëm tek shteti përsa i përket respektimit të lirisë së fesë ose besimit të të gjithë individëve brenda Shqipërisë. Kjo nuk do të thotë që nuk ka shqetësime, ose që të gjithë janë dakord me këtë konstatim, por edhe ata persona që biseduan me mua dhe që nuk ishin plotësisht dakord me këtë këndvështrim reaguan shpejt duke thënë se përgjithësisht shteti e respekton lirinë e fesë ose besimit dhe që nuk ka shqetësime sistemike ose thelbësore në këtë fushë.

Në të vërtetë Shqipëria ia ka dalë t’i nënshtrohet një rindërtimi të shpejtë të infrastrukturës fetare dhe rivitalizimit të lidershipit shpirtëror të ndodhur që prej fundit të regjimit autoritar në vitin 1990, ndërsa ka shmangur në të njëjtën kohë mobilizimin politik përgjatë vijave fetare.

Duket se ky fenomen reflekton natyrën fleksibël dhe përfshirëse të identitetit shqiptar. Gjatë vizitës sime vura re po ashtu nivelin e lartë të martesave ndërmjet feve të ndryshme dhe përzierjen sociale, politike, ekonomike dhe të banimit, si dhe numrin shumë të vogël të rasteve të raportuara të diskriminimit për shkak të fesë ose besimit, të cilat sugjerojnë se etosi i "të jetuarit së bashku" në respekt dhe harmoni të ndërsjellë nuk është vetëm një slogan, por një vlerë e thellë për shumë shqiptarë

Megjithëse rrethanat dhe predispozita që e ushqejnë dhe promovojnë harmoninë ndërfetare në Shqipëri janë unike dhe ka shumë shembuj të praktikave të mira si në politikat qeveritare dhe në angazhimin e komunitetit, të cilat mund të shërbejnë si udhëzime për komunitetin ndërkombëtar. Këtu përfshihen: pozicioni neutral i shtetit ndaj komuniteteve fetare ose të besimit; angazhimi pozitiv, me respekt dhe gjithëpërfshirës i komuniteteve fetare me shtetin; kuadri ligjor i shëndetshëm që garanton lirinë e fesë për të gjithë, në të gjitha dimensionet e saj; nxitja e sjelljeve të shoqërisë për respektim të ndërsjellë për fetë dhe komunitet e ndryshme; si edhe angazhimi i vërtetë shoqëror ndaj solidaritetit dhe bashkëpunimit ndërfetar.

Ndërsa panorama e përgjithshme duket shumë pozitive, dua të nënvizoj se kam mbajtur shënim komentin e shprehur nga shumë bashkëbisedues, të cilët më thanë se ishin shumë të vetëdijshëm se bashkëjetesa unike dhe respekti i ndërsjellë ndërmjet dhe midis grupeve të ndryshme fetare nuk duhet të merren si e mirëqenë dhe se situata mund të ndryshojë shumë më shpejt dhe papritur se sa mendojnë shumë vetë. Kostatimet e mia fillestare e konfirmojnë këtë gjë dhe shpreh mendimin tim serioz se është detyra e të gjithëve në këtë vend, e qeverisë dhe shoqërisë civile, që të punojnë së bashku për ta ruajtur këtë harmoni dhe pluralizëm ndërfetar pavarësisht faktit që tradita e thellë e tolerancës dhe harmonisë fetare në vend ka dëshmuar të jetë mjaft fleksibël, pasi vendi ia ka dalë të rindërtojë infrastrukturën dhe kapacitetet fetare në epokën postkomuniste.

**IV. Rekomandime paraprake**

**a) Për komunitetin ndërkombëtar:**

• Ndonëse gjatë vizitës nuk ishte e mundur të bëhej një analizë gjithëpërfshirëse e strategjisë kombëtare të Shqipërisë për parandalimin e ekstremizmit të dhunshëm, janë identifikuar disa elementë të rëndësishëm, veçanërisht në fushat prioritare të identifikuara nga qeveria, siç janë arsimi, përfshirja sociale dhe diversiteti fetar. I bëj thirrje partnerëve ndërkombëtarë të Shqipërisë që të vazhdojnë ta mbështesin vendin në zbatimin e iniciativave që çojnë përpara arsimimin e respektueshëm të fesë për të rritur ndërgjegjësimin; të mbështesin projekte që mund të trajtojnë sfidat e përjashtimit social që ndezin flakët e ekstremizmit dhe militantizmit; të vazhdojnë angazhimin e tyre për të reformuar gjyqësorin dhe praktikën e përgjithshme të të drejtave të njeriut;

• Komuniteti ndërkombëtar, sidomos palët e angazhuara në "Procesin e Stambollit" dhe në iniciativat ndërfetare, të mësojnë nga praktikat më të mira të krijuara nga konteksti shqiptar, sidomos në lidhje me ruajtjen e harmonisë sociale, identitetit kombëtar përfshirës dhe komunikimit ndërfetar.

**b) Për qeverinë:**

• Është e rëndësishme që të përshpejtohet dhe të kryhet në mënyrë të drejtë dhe transparente kthimi i pronave si dhe legalizimi i vendeve të praktikimit të fesë, me angazhimin e palëve të interesuara;

• Liria e fesë ose besimit ndërlidhet me disa të drejta të tjera të njeriut, duke përfshirë edhe shtetin e së drejtës. Reformat në këtë pikë janë të rëndësishme për të siguruar respektimin e lirisë së fesë ose besimit dhe për të forcuar besimin e publikut tek aftësia e institucioneve shtetërore për të siguruar trajtim të drejtë dhe të barabartë për të gjithë;

• Programet e propozuara për futjen e një moduli për fenë si pjesë e edukimit qytetar në shkolla janë një pjesë e rëndësishme e të ushqyerit dhe ruajtjes së mirëkuptimit ndërfetar dhe harmonisë shoqërore. Megjithatë, është e rëndësishme që të sigurohet hartimi i programeve të arsimit në mënyrë transparente dhe të mbështetet besimi i publikut tek sistemi arsimor;

• Shteti duhet të vazhdojë të lehtësojë dhe inkurajojë iniciativat dhe aktivitetet ndërfetare dhe të kontribuojë për ndarjen e praktikave të mira me partnerët ndërkombëtarë;

• Ndërsa situata e lirisë së fesë ose besimit përgjithësisht është e mirë, qeveria duhet të trajtojë mangësitë në kuadrin ligjor, të tilla si mosdiskriminimi kundër komunitetit LGBTI;

• Një ndër karakteristikat më tipike të situatës në Shqipëri është se feja nuk përdoret si tipar dallues i identitetit, ose si bazë për mobilizim politik. Do të ishte e rëndësishme të ndërmerren hapa për të forcuar ndarjen midis mobilizimit politik dhe fesë dhe për të ushqyer identitetin kombëtar gjithëpërfshirës, ​​ndërsa respektohen plotësisht të drejtat e pakicave etnike dhe gjuhësore, veçanërisht në kontekstin e ndryshimit të peizazhit fetar të vendit;

**c) Për shoqërinë civile:**

• Komunitetet fetare, grupet dhe organizatat e shoqërisë civile duhet të vazhdojnë të sigurojnë ta mbështesin dialogun ndërfetar për promovimin e harmonisë, përfshirjes dhe respektit të ndërsjellë;

• Aktorët e shoqërisë civile luajnë rol jetik për ruajtjen e traditave të përfshirjes dhe ofrimin e empatisë dhe solidaritetit në të gjitha komunitetet dhe duhet të sigurojnë mospërdorimin e dallimeve fetare ose burimeve fetare për të mbështetur gjuhën e urrejtjes dhe nxitjen për diskriminim, përfshirë dhe rastin e komunitetit LGBTI.